PRED SUTRAŠNJI SUMMIT NATO-a U RIMU. 27/5/02 - 2002-05-27
U osiguravanju ovog skupa učestvuje oko 15 hiljada vojnika, policajaca i vatrogasaca.
Dvadeset šefova država i vlada, uključujući i američkog predsjednika Busha i njegovog ruskog kolegu Vladimira Putina, sutra će u Rimu potpisati novi sporazum o saradnji izmedju Rusije i NATO-a. Sutrašnja ceremonija slijedi nakon potpisivanja novog i, kako mnogi kažu, prelomnog sporazuma o redukciji nuklearnog naoružanja izmedju Amerike i Rusije. Oba ova dogadjaja smatraju se simbolima koji obilježavaju kraj Hladnog Rata. Lideri zemalja članica NATO-a od sutra će u ruskom predsjedniku imati novog partnera, sa kojim će se konsultirati i čija će se riječ uzimati u obzir kod donošenja odluka, naročito u pitanjima regionalnih vanrednih situacija, borbe protiv terorizma, kontroli oružja i pomorskoj sigurnosti. Ovakav skup, medjutim, podrazumijeva i posebne mjere sigurnosti, koje italijanska vlada poduzima u cijeloj zemlji, posebno u Rimu. Vozači za sada plaćaju najveću cijenu mjerama sigurnosti koje se već primjenjuju u Rimu, a naročito oko rezidencije američkog ambasadora, gdje će odsjesti predsjednik Bush, koji je u Rim stigao danas popodne, dok će mu se većina drugih lidera NATO-a pridružiti sutra. Mediji izvještavaju da je doslovce svaki kamen prevrnut i provjeren u italijanskom glavnom gradu, te da u osiguravanju ovog skupa učestvuje oko 15 hiljada vojnika, policajaca i vatrogasaca. Premda italijanska vlada saopštava da nema nikakvih saznanja o bilo kakvim specifičnim prijetnjama, oni, kako kažu, ne žele ni da rizikuju u bilo kom smislu. Guido Bertolaso, šef italijanskog civilnog obezbjedjenja naglašava da se radi o najvažnijem sastanku šefova država nakon 11. septembra - što znači i jedan potpuno novi nivo mjera sigurnosti. Summit će biti održan u jednoj zrakoplovnoj bazi udaljenoj manje od dva minuta leta od rimskog aerodroma Fiumicino, te je prva briga italijanskih vlasti bila da bi militanti mogli pokušati da otmu neki avion u letu i ciljaju na centar gdje će skup biti održan. Italijanske komercijalne avio kompanije obustaviće svaki saobraćaj sutra u periodu od 10 ujutro do 1 popodne po lokalnom vremenu. Gradjevinari su, naravno izgradili luksuzni prijemni centar za goste, a lokalni muzeji su pozajmili drevne rimske skulpture kako bi to mjesto dobilo, kako se navodi, nešto od stila. Donešena je i oko mjesta sastanka postavljena sasvim nova trava. Iza kulisa, medjutim, Italijani su oko baze uspostavili potpuni sigurnosni štit, sa baterijama antiraketne odbrane i borbenim helikopterima. Uz to, predvidjeni su i putevi za evakuaciju visokih gostiju - u slučaju bilo kakvog napada. Potpuno je blokirano 60 kilometara obale, što je izazvalo bijes lokalnih nudista koji upravo ove nepristupačne dijelove obale koriste da bi osigurali taman ten po cijelom tijelu.